道傍兒
作者：黎廷瑞
朝代：宋

paragraphs: 落日古道傍，依依聞哭聲。
云是田舍兒，垂髫纔九齡。
前母久已沒，後母無復情。
饑寒夙所更，驅役不得停。
甫課南山樵，又督西疇耕。
早汲或至晏，夕舂恒達明。
曾何少懈怠，動輒遭笞刑。
斑斑膚無完，恍恍神不寧。
命也可奈何，怨辭安敢形。
但願後母心，回慈念孤生。
遲我齒力壯，與母供使令。
余聞重歎息，爲汝雙涕零。
憑誰絃履霜，彈與汝母聽。